El Bonu, el feu y l’Alien
#000000
Como nun podía ser d’otra forma, esti fenómenu repítese tamién en cine, y non namás nes parodies o les versiones pornográfiques. Pueque Nosferatu (1922) fora la primer película que copió bultablemente otra obra, siendo una versión de Drácula que ficieron ensin permisu, y que denunció vilba de Stoker. Demostró, eso sí, que de xemes en cuando’l plaxu podía dir xuncíu a la calidá. Y a lo llargo del sieglu XX surdieron munches otres películes feches con tol descaru’l mundu, como la demasiao paecida a Creature from the Black Lagoon (1954), The Monster of Piedras Blancas (de 1959 y afayada en Piedras Blancas de California, non en Piedrasblancas de Castrillón), o les segundes partes non oficiales de Dawn of the Dead (Zombie 2, 1979) o de Terminator (Terminator: Shocking Dark, 1989). Como ye normal, estes películes solíen recibir denuncies o, pelo menos, crítiques de los autores orixinales. Y llueu había países como Turquía, al que, por mor de la censura, dio-y por facer plaxos de toles películes famoses, como Superman o The Exorcist.
#000003
(Nun ye daqué de lo que se puea fardar abondo, pero, cuando Asylum entrugó n’Internet de qué película quería’l públicu una segunda parte, el qu’equí escribe propunxo con gran ésitu un crossover ente dambos dos grupos de superhéroes, más d’ún de los actores protagonistes dio-y like y, como un añu y picu dempués, anunciaron Avengers Grimm: Time Wars, película na que tamién apaecen personaxes de Sinister Squad. Y tres d’esta posina pa emponderame, tornemos a la custión.)
#000005
Mención aparte merez l’actor Robert Bronzi, un húngaru que principió la so carrera como xérif en Port Aventura y dempués trabayó nel Mini Hollywood d’Almería. Ellí atopólu un direutor californianu qu’ablucó al ver que yera calcáu a Charles Bronson, y dende entós protagoniza películes de serie Z qu’imiten les d’él. Nun ta del too mal Death Kiss (2018), secuela non oficial de Death Wish, les películes eses nes que Bronson facía de xusticieru caleyeru porque en cada una forciaben o mataben a daquién cercanu a él. Hai que dicir que ye un poco rara; fala poco pa que nun se-y note demasiao l’acentu, anque eso-y da como un aire pensatible.
#000007